白玉蟾
琴歌
月华飞下海棠枝，楼头春风鼓角悲。
玉杯吸乾漏声转，金剑舞罢花影移。
蘂珠仙子笑移烛，唤起苍潭老龙哭。
一片高山流水心，三奏霓裳羽衣曲。
初如古涧寒泉鸣，转入哀猿凄切声。
吟猱撚抹无尽意，似语如愁不可听。
神霄宫中归未得，天上此夕知何夕。
琼楼冷落琪花空，更作胡笳十八拍。
君琴妙甚素所悭，知我知音为我弹。
瑶簪琅佩不易得，渺渺清飚吹广寒。
人间如梦只如此，三万六千一弹指。
蓬莱清浅欲桑田，君亦辍琴我隐几。
为君歌此几操琴，琴不在曲而在心。
半颦如苦万绿缕，一笑不博千黄金。
我琴无徽亦无轸，瓠巴之外余可哂。
指下方尔春露晞，弦中陡觉和风紧。
琴意高远而飘飘，一奏令人万虑消。
凄凉孤月照梧桐，断续夜雨鸣芭蕉。
我琴是谓造化柄，时乎一弹混沌听。
见君曾是蘂珠人，欲君琴与造化并。
昔在神霄莫见君，蘂珠殿上如曾闻。
天上人间已如隔，极目霭霭春空云。